Koordinatės: 54°42′30″š. pl. 25°15′28″r. ilg.﻿ / ﻿54.7083°š. pl. 25.2578°r. ilg.﻿ / 54.7083; 25.2578

| Nacionalinis stadionas |
| --- |
|  |
| Vieta | Šeškinė, Vilnius, Lietuva |
| Pradėtas statyti | 1987 m. 2008 m. 2022 m. |
| Atidarytas | *numatyta 2026 m.* |
| Savininkas | Vilniaus miesto savivaldybė |
| Operatorius | „Vilniaus daugiafunkcinis centras" |
| Statybos kaina | 157 mln. eurų |
| Talpa | 15 000 - 18 000 |

**Nacionalinis stadionas** – pradėtas 1985 m. ir nebaigtas statyti futbolo stadionas Šeškinėje, Vilniuje. Po to, kai 2006 m. Nacionalinis stadionas su sporto kompleksu pripažintas nacionalinės svarbos sporto objektu, statybos darbai valstybės lėšomis buvo trumpam pratęsti 2008 m. Atnaujintas daugiafunkcinio komplekso projektas buvo pristatytas 2019 m. tačiau, kilus abejonėms ir ginčams dėl projekto kainos, projekto pradžia buvo uždelsta. 2022 m. pradžioje buvo nugriautos senosios konstrukcijos.

Istorija
--------

Nacionalinio stadiono projektavimas buvo pradėtas 1985 m. Tų pačių metų rugpjūčio 15 d. pasirašyta sutartis naujam stadionui statyti. Pirmojo stadiono projekto autorius buvo architektas Algimantas Nasvytis. 1987 m. vasario 13 d. patvirtintas projektas. Stadiono statybos Šeškinės kalvose pradėtos 1988 m. Iki 1991 m. buvo sumontuoti stadiono tribūnų pamatai ir dalis tribūnų rėmų. 1993 m. statybos darbai nutraukti.

2007 m. balandžio 4 d. Vilniaus miesto savivaldybės tarybos sprendimu Nr. 1-1621 patvirtintas Nacionalinio stadiono su sporto kompleksu Ukmergės gatvėje projektas. Pagal projektą numatyta pastatyti universalios paskirties, visus tarptautinius standartus atitinkantį, dengtas tribūnas ir treniruočių aikštę su natūralia bei dirbtine danga turintį stadioną, kuris būtų naudojamas sporto varžyboms, kultūriniams renginiams, miesto šventėms, lengvosios atletikos varžyboms. Futbolo aikštės matmenys būtų 105 x 68 m. Statybos darbai pradėti 2008 m. bet po kurio laiko darbai nutrūko dėl lėšų stygiaus. Iš viso buvo investuota 33,6 mln. eurų

### Daugiafunkcinis kompleksas

2019 m. gruodžio 18 d. Vilniaus miesto savivaldybės taryba pritarė Daugiafunkcio sveikatingumo, ugdymo, švietimo, kultūros ir užimtumo komplekso koncesijai. Konkursą statyti daugiafunkcį centrą laimėjo koncerno „Icor" įmonė „Axis Industries". Su šia įmone bei projekto finansuotoju „BaltCap" Vilniaus miesto savivaldybė sutartį ketino pasirašyti 2020 m. kovą.

Kompleksą turėjo sudaryti 15 000 vietų stadionas bei kiti objektai: lengvosios atletikos stadionas, sporto kompleksas su gimnastikos, rankinio, tinklinio, krepšinio, bokso salėmis, bendruomenės ir kultūrinio ugdymo centras su biblioteka, Sporto muziejus, 300 vietų darželis. Šio komplekso statyba, kaip teigiama, turėjo kainuoti apie 93 mln. eurų. Visgi, mokėjimus išskirsčius per 25 m. laikotarpį, „BaltCap" fondui būtų sumokėta beveik 156 mln. eurų siekianti suma. Vyriausybės dalis siekė apytikriai 54,5 mln. eurų, o Vilniaus miesto savivaldybės – 101,5 mln. eurų. Be to, sutarties projekte buvo numatyta galimybė išsimokėti anksčiau.

2020 m. gegužės 21 d. Viešųjų pirkimų tarnyba įpareigojo Vilniaus miesto savivaldybę nutraukti Nacionalinio stadiono konkursą dėl padidėjusios projekto kainos. Prokuratūra ėmėsi tyrimo ar kainos pokytis yra pagrįstas ir teisėtas, projektas buvo neribotam laikui sustabdytas.

2021 m. balandžio 27 d. Lietuvos apeliacinis teismas priėmė sprendimą, kuriame pripažino neteisėtu Viešųjų pirkimų tarnybos nurodymą nutraukti nacionalinio stadiono koncesijos konkursą; šis teismo sprendimas Vilniaus miesto savivaldybei atvėrė kelią pasirašyti nacionalinio stadiono koncesijos sutartį su koncerno „Icor" įmone „Axis industries", laimėjusia konkursą, ir projekto finansuotoja „Baltcap".

2021 m. rugpjūčio mėn. koncernas „Icor" pasitraukė iš projekto, jo vietą perėmė investicijų bendrovei „BaltCap". 2021 m. spalio 8 dieną Lietuvos Respublikos švietimo, mokslo ir sporto ministerija, Vilniaus miesto savivaldybė ir „BaltCap" priklausanti bendrovė „Vilniaus daugiafunkcinis centras" pasirašė Nacionalinio stadiono koncesijos sutartį, kurios pagrindu koncesininkas „BaltCap" bus atsakingas už komplekso projektavimą, statybą, finansavimą ir valdymą. Po pastatyto objekto pridavimo, koncesininkas jį prižiūrės ir valdys dar 22 metus. 2021 m. spalio mėn. „BaltCap" pasirašė komplekso projektavimo sutartį su JAV architektūros įmone „Populous" ir Lietuvos kompanija „Cloud architektai". Komplekso statyba planuojama užbaigti 2025 metų pradžioje.

2022 m. sausio 4 d. prasidėjo senųjų konstrukcijų griovimas. 2023 m. prasidėjo stadiono statybos darbai. Iki rugpjūčio mėnesio buvo įrengti 14 bandomųjų polių.

2023 m. gruodžio 13 d. statybos laikinai sustabdytos dėl kainų indeksavimo derybų tarp įmonės „BaltCap" ir Vilniaus savivaldybės bei Švietimo, mokslo ir sporto ministerijos. 2024 m. sausio 31 d. pranešta, kad „BaltCap" Nacionalinio stadiono projektui ieško investuotojo. 2024 m. vasario 2 d. paskelbta, jog „BaltCap" traukiasi iš projekto, ją keičia Arvydo Avulio vadovaujama statybų bendrovė „Hanner". Taip pat buvo numatyti projekto pakeitimai, sėdimų vietų skaičius padidintas iki 18 000, statybos užbaigimo data perkelta į 2026 metus.

Šaltiniai
---------

1. 1 2  „Kliūčių neliko: nacionalinio stadiono statybų sutartis bus pasirašyta po dviejų savaičių". Lrytas.lt, 2020-03-02. Nuoroda tikrinta 2021-05-04.
2. 1 2 3 4  Archyvuota kopija 2021-05-04 iš Wayback Machine projekto.
3. ↑  Gediminas Kalinauskas. Lietuvos futbolo raida (1905–2018). – 2020 m. // psl. 1005.
4. 1 2  „Paminklas utopijai ant Šeškinės kalvų". Verslo žinios. Nuoroda tikrinta 2021-05-04.
5. 1 2  „Nacionalinio stadiono komplekso projektas žlugo". Verslo žinios. Nuoroda tikrinta 2021-05-04.
6. 1 2  „Būti ar nebūti nacionaliniam stadionui Vilniuje: teismas bylos nagrinėjimą atnaujino iš esmės". 15min.lt, 2021-02-25. Nuoroda tikrinta 2021-05-04.
7. ↑  „Leista tęsti nacionalinio stadiono koncesijos konkursą: svarstoma, kad gali iškilti per 3 metus". Delfi, 2021-04-27. Nuoroda tikrinta 2021-05-04.
8. ↑
9. ↑
10. ↑
11. ↑  „Nacionalinio stadiono darbai prasidėjo: pamatus tikimasi įrengti iki metų pabaigos". *madeinvilnius.lt*. 2023 m. liepos 20 d. Nuoroda tikrinta 2023 m. liepos 21 d..
12. ↑
13. ↑  *„BaltCap" Nacionalinio stadiono projektui ieško investuotojo: jį toliau galėtų kiti žmonės*. Verslo žinios. Nuoroda tikrinta 2024-02-01.
14. ↑  *Naujas posūkis Nacionalinio stadiono istorijoje: projekto gelbėti imsis Avulis*. Delfi.lt. Nuoroda tikrinta 2024-02-02.
15. ↑

Nuorodos
--------

* Stadiono dizainas Archyvuota kopija 2013-06-15 iš Wayback Machine projekto.